xml version="1.0" encoding="UTF-8"?


Il-Ġurnal Uffiċjali C 101/2021


| | | |
| --- | --- | --- |
| | | ISSN 1977-0987 |
| Il-Ġurnal Uffiċjali tal-Unjoni Ewropea | | C 101 |
| European flag | | |
| Edizzjoni bil-Malti | Informazzjoni u Avviżi | Volum 64 23 ta' Marzu 2021 |

---

| | | |
| --- | --- | --- |
| Werrej | | Paġna |
| | III   Atti preparatorji | |
| | IL-QORTI TAL-AWDITURI | |
| 2021/C 101/01 | [Opinjoni Nru 1/2021 (skont l-Artikolu 322 TFUE) dwar il-proposta għal Regolament tal-Parlament Ewropew u tal-Kunsill li jistabbilixxi r-Riżerva ta’ Aġġustament għall-Brexit (COM(2020) 854 final)](http://publications.europa.eu/resource/uriserv/OJ.C_.2021.101.01.0001.01.MLT.xhtml) | [1](#C_2021101MT.01000101.doc) |

---

| | |
| --- | --- |
| MT | |

---

III Atti preparatorji

IL-QORTI TAL-AWDITURI

| | | | |
| --- | --- | --- | --- |
| 23.3.2021 | MT | Il-Ġurnal Uffiċjali tal-Unjoni Ewropea | C 101/1 |

---

OPINJONI Nru 1/2021

(skont l-Artikolu 322 TFUE)

dwar il-proposta għal Regolament tal-Parlament Ewropew u tal-Kunsill li jistabbilixxi r-Riżerva ta’ Aġġustament għall-Brexit

(COM(2020) 854 final)

(2021/C 101/01)

WERREJ

| | | |
| --- | --- | --- |
| | Paragrafu | Paġna |
| Introduzzjoni | 1–7 | 2 |
| L-Ewwel Parti: Kummenti ġenerali | 8–14 | 4 |
| Arkitettura tar-RAB | 8–12 | 4 |
| Awditjar u obbligu ta' rendikont | 13–14 | 5 |
| It-Tieni Parti: Kummenti speċifiċi | 15–23 | 5 |
| Perjodu ta’ eliġibbiltà | 15–16 | 5 |
| Kalkolu tal-prefinanzjament | 17 | 5 |
| Eliġibbiltà tan-nefqa | 18 | 6 |
| Metodoloġija tal-kampjunar | 19 | 6 |
| Taxxa fuq il-valur miżjud | 20 | 6 |
| Dikjarazzjoni ta’ ġestjoni | 21 | 6 |
| Rappurtar u evalwazzjoni | 22–23 | 6 |

IL-QORTI TAL-AWDITURI TAL-UNJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 322 tiegħu,

Wara li kkunsidrat il-proposta għal Regolament tal-Parlament Ewropew u tal-Kunsill li jistabbilixxi r-Riżerva ta’ Aġġustament għall-Brexit, ippreżentata mill-Kummissjoni fil-25 ta’ Diċembru 2020 (“il-proposta”),

Wara li kkunsidrat it-talbiet li saru mill-Parlament u mill-Kunsill, fl-20 ta’ Jannar 2021, għal opinjoni dwar il-proposta msemmija hawn fuq,

Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 [(1)](#ntr1-C_2021101MT.01000101-E0001) (“ir-Regolament Finanzjarju”),

Wara li kkunsidrat il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika [(2)](#ntr2-C_2021101MT.01000101-E0002) (“il-Ftehim dwar il-Ħruġ”),

ADOTTAT L-OPINJONI LI ĠEJJA:

Introduzzjoni

| | | |
| --- | --- | --- |
| | 1. | Ir-Renju Unit tal-Gran Brittanja u l-Irlanda ta’ Fuq ħareġ mill-Unjoni Ewropea fl-1 ta’ Frar 2020, meta daħal fis-seħħ il-Ftehim dwar il-Ħruġ. Il-Ftehim dwar il-Ħruġ inkluda dispożizzjoni għal perjodu ta’ tranżizzjoni, li dam sal-31 ta’ Diċembru 2020 u ggarantixxa kundizzjonijiet ta’ “żamma tal-istatus quo” għaċ-ċittadini, il-konsumaturi u n-negozji kemm fl-UE kif ukoll fir-Renju Unit. |

| | | |
| --- | --- | --- |
| | 2. | Filwaqt li ż-żewġ naħat qablu dwar Ftehim ġdid dwar il-Kummerċ u l-Kooperazzjoni bejn l-UE u r-Renju Unit [(3)](#ntr3-C_2021101MT.01000101-E0003) fl-24 ta’ Diċembru, dan kien ifisser li, mill-1 ta’ Jannar 2021, l-UE u r-Renju Unit issa jiffurmaw żewġ swieq separati u żewġ spazji regolatorji u legali distinti. Inħolqu ostakli għall-kummerċ ta’ oġġetti u servizzi u għall-mobbiltà transfruntiera, b’konsegwenzi għall-amministrazzjoni pubblika, in-negozji, iċ-ċittadini u l-partijiet ikkonċernati fuq iż-żewġ naħat. |

| | | |
| --- | --- | --- |
| | 3. | Fil-konklużjonijiet għal-laqgħa speċjali tiegħu tas-17-21 ta’ Lulju 2020, il-Kunsill Ewropew ħabbar l-istabbiliment ta’ strument speċjali ġdid, ir-Riżerva ta’ Aġġustament għall-Brexit (“ir-RAB”), b’allokazzjoni totali ta’ EUR 5 biljun fi prezzijiet tal-2018. Il-Kunsill Ewropew stieden lill-Kummissjoni biex tippreżenta proposta għal regolament. |

| | | |
| --- | --- | --- |
| | 4. | Il-Kummissjoni ppreżentat il-proposta tagħha f’Diċembru 2020. Ir-RAB għandha l-għan li tipprovdi appoġġ lill-Istati Membri, lir-reġjuni u lis-setturi li huma affettwati bl-akbar severità mill-ħruġ tar-Renju Unit, u b’hekk ittaffi l-impatt negattiv fuq il-koeżjoni ekonomika, soċjali u territorjali. L-Istati Membri kollha se jkunu eliġibbli għall-appoġġ mir-RAB. |

| | | |
| --- | --- | --- |
| | 5. | Huwa propost li r-RAB tiġi attivata f’żewġ allokazzjonijiet — l-ewwel waħda fl-2021 fil-forma ta’ prefinanzjament sostanzjali b’valur ta’ EUR 4 biljun. Il-metodoloġija għad-distribuzzjoni tas-sehem ta’ kull Stat Membru mill-prefinanzjament tkun ibbażata fuq żewġ fatturi prinċipali: il-kummerċ mar-Renju Unit u l-ħut maqbud fiż-żona ekonomika esklussiva tar-Renju Unit [(4)](#ntr4-C_2021101MT.01000101-E0004). Il- Figura 1 turi kif, bl-użu ta’ dak il-metodu, il-prefinanzjament ikun kondiviż fost l-Istati Membri. |

Figura 1

Allokazzjoni tal-prefinanzjament (kriterji dwar il-kummerċ u l-ħut)

![Image 1](http://publications.europa.eu/resource/uriserv/OJ.C_.2021.101.FULL.MLT.xhtml.C_2021101MT.01000301.tif.jpg)

| | |
| --- | --- |
| Sors: | il-Kummissjoni Ewropea. |

| | | |
| --- | --- | --- |
| | 6. | L-Istati Membri jkollhom sat-30 ta’ Settembru 2023 biex japplikaw għal kontribuzzjoni finanzjarja mir-RAB. L-ammont li jifdal ta’ EUR 1 000 000 ikun ikopri kwalunkwe nefqa eliġibbli li taqbeż l-ammont imħallas fil-prefinanzjament, iżda fil-limiti tar-riżorsi totali disponibbli. Il-kontribuzzjonijiet addizzjonali mir-RAB jkunu jitħallsu prinċipalment fl-2024. |

| | | |
| --- | --- | --- |
| | 7. | Il-bażi ġuridika [(5)](#ntr5-C_2021101MT.01000101-E0005) għall-proposta tal-Kummissjoni tirrikjedi konsultazzjoni mal-Qorti Ewropea tal-Awdituri (QEA), u l-Parlament Ewropew [(6)](#ntr6-C_2021101MT.01000101-E0006) u l-Kunsill [(7)](#ntr7-C_2021101MT.01000101-E0007) talbu lill-QEA għall-opinjoni tagħha. Din l-opinjoni hija rispons għal dik it-talba; hija intenzjonata li tikkontribwixxi għall-eżaminar tal-proposta tal-Kummissjoni mil-leġiżlaturi. Għal dak il-fini, aħna nipprovdu kummenti ġenerali u speċifiċi li fihom, fost affarijiet oħra, nenfasizzaw il-kwistjonijiet prinċipali involuti u r-riskji assoċjati. |

L-Ewwel Parti: Kummenti ġenerali

Arkitettura tar-RAB

| | | |
| --- | --- | --- |
| | 8. | Il-proposta tipprovdi li l-perjodu ta’ referenza (minn hawn ’il quddiem imsejjaħ “il-perjodu ta’ eliġibbiltà”) għall-implimentazzjoni tal-miżuri biex jittaffew il-konsegwenzi negattivi tal-ħruġ tar-Renju Unit ikun mill-1 ta’ Lulju 2020 sal-31 ta’ Diċembru 2022. L-Istati Membri jkollhom sat-30 ta’ Settembru 2023 biex jippreżentaw applikazzjonijiet għal kontribuzzjoni finanzjarja, billi jagħtu dettalji tan-nefqa pubblika totali mġarrba matul il-perjodu ta’ eliġibbiltà [(8)](#ntr8-C_2021101MT.01000101-E0008). L-applikazzjonijiet ikunu akkumpanjati minn rapport ta’ implimentazzjoni li jiddeskrivi x’miżuri ta’ mitigazzjoni ttieħdu u kif ġew implimentati, kif ukoll dikjarazzjoni ta’ ġestjoni u opinjoni tal-awditjar indipendenti li tkopri l-perjodu sħiħ ta’ eliġibbiltà. Abbażi ta’ din l-informazzjoni, il-Kummissjoni mbagħad tivvaluta biss l-eliġibbiltà u x-xerqien tal-miżuri magħżula, li hija deroga mill-approċċ annwali applikat għal fondi taħt ġestjoni kondiviża [(9)](#ntr9-C_2021101MT.01000101-E0009). Il- Figura 2 tiddeskrivi dan il-proċess, b’dati ewlenin. |

Figura 2

Skeda ta’ żmien għar-RAB

![Image 2](http://publications.europa.eu/resource/uriserv/OJ.C_.2021.101.FULL.MLT.xhtml.C_2021101MT.01000401.tif.jpg)

| | |
| --- | --- |
| Sors: | il-QEA. |

| | | |
| --- | --- | --- |
| | 9. | L-Istati Membri jkunu jirċievu EUR 4 biljun jew 80 % tal-fondi tar-riżerva permezz ta’ prefinanzjament. Qabel ma jirċievu l-prefinanzjament l-Istati Membri jridu jinnotifikaw lill-Kummissjoni liema korpi jkunu responsabbli għall-ġestjoni u l-kontroll tar-RAB, u lil liema korp jenħtieġ li jitħallas il-prefinanzjament. Filwaqt li l-livell ta’ prefinanzjament huwa għoli b’mod mhux tas-soltu, huwa jippermetti lill-Istati Membri biex jirreaġixxu malajr għas-sitwazzjoni eċċezzjonali, u jieħu inkunsiderazzjoni l-fatt li l-pagamenti tal-bilanċ finali mhux se jsiru qabel tmiem l-2023 l-aktar kmieni. |

| | | |
| --- | --- | --- |
| | 10. | L-arkitettura tal-proposta tkun tilħaq l-objettiv li tipprovdi flessibbiltà lill-Istati Membri. Jekk ammonti sinifikanti tar-RAB isiru disponibbli permezz ta’ prefinanzjament, l-Istati Membri jkunu jistgħu jirreaġixxu malajr għal ċirkostanzi li qegħdin jinbidlu u jiġġieldu l-effetti negattivi tal-Brexit b’mod aktar effettiv. Il-proposta tistabbilixxi oqsma wiesgħa li fihom jista’ jintuża l-finanzjament, mingħajr ma tiddefinihom ulterjorment, iżda l-Istati Membri jkollhom diskrezzjoni fir-rigward tat-tipi ta’ proġetti jew miżuri li jkunu xtaqu jiffinanzjaw [(10)](#ntr10-C_2021101MT.01000101-E0010). |

| | | |
| --- | --- | --- |
| | 11. | Il-flessibbiltà pprovvduta mir-RAB — b’mod partikolari n-nuqqas ta’ rekwiżit għall-Istati Membri biex jinfurmaw b’mod uffiċjali lill-Kummissjoni dwar liema reġjuni, oqsma u setturi jistgħu jkunu l-aktar milquta u jiddeskrivu liema miżuri se jiġu ffinanzjati qabel isseħħ l-allokazzjoni tal-prefinanzjament — toħloq għadd ta’ riskji assoċjati man-nuqqas ta’ ċertezza. Ir-RAB għandha mnejn tintuża biex tappoġġa miżuri li mhumiex fil-fatt eliġibbli, sabiex il-Kummissjoni ma tagħtix rimborż sussegwenti tal-ispejjeż lill-Istati Membri. Barra minn hekk, il-miżuri magħżula jistgħu jkunu subottimali u jistgħu ma jiksbux l-objettiv intenzjonat tagħhom. |

| | | |
| --- | --- | --- |
| | 12. | Il-proposta tkun teħtieġ li l-Istati Membri jikkonfermaw li fasslu deskrizzjonijiet tas-sistemi ta’ ġestjoni u kontroll tagħhom [(11)](#ntr11-C_2021101MT.01000101-E0011). L-Istati Membri jistgħu jagħmlu użu mill-korpi u s-sistemi maħtura eżistenti diġà fis-seħħ għall-implimentazzjoni tal-fondi tal-UE għall-iskopijiet tal-ġestjoni tar-riżerva. Fejn l-Istati Membri jiddeċiedu li jistabbilixxu sistemi ġodda hemm riskju li dawn jistgħu jkunu ineffettivi. Jenħtieġ li l-Kummissjoni, fl-istadji bikrija tal-perjodu ta’ eliġibbiltà, tivvaluta l-adegwatezza tagħhom biex jikkontribwixxu għall-protezzjoni tal-interessi finanzjarji tal-UE. |

Awditjar u obbligu ta’ rendikont

| | | |
| --- | --- | --- |
| | 13. | Il-proposta tipprevedi korp tal-awditjar indipendenti f’kull Stat Membru biex jawditja s-sistema ta’ ġestjoni u kontroll u jwettaq awditi tal-miżuri ffinanzjati [(12)](#ntr12-C_2021101MT.01000101-E0012). Il-korp tal-awditjar għalhekk ikun attur ewlieni fl-għoti ta’ aċċertament lill-Kummissjoni li s-sistemi ta’ ġestjoni u kontroll tal-Istati Membri qegħdin jaħdmu b’mod effettiv u li n-nefqa hija legali u regolari. Madankollu, il-proposta hija nieqsa mid-dettal u minn definizzjonijiet ċari fir-rigward ta’ ċerti elementi importanti, bħall-metodoloġija tal-kampjunar kif ukoll il-kwantifikazzjoni u l-korrezzjoni tal-iżbalji. |

| | | |
| --- | --- | --- |
| | 14. | Dan in-nuqqas ta’ ċarezza jista’ ma jiżgurax approċċ tal-awditjar konsistenti u komparabbli fl-Istati Membri kollha, u b’hekk inaqqas l-aċċertament li l-Kummissjoni tista’ tikseb minn xogħolhom u mill-opinjonijiet tal-awditjar tagħhom. |

It-Tieni Parti: Kummenti speċifiċi

Perjodu ta’ eliġibbiltà

| | | |
| --- | --- | --- |
| | 15. | Il-proposta tiddikjara li l-perjodu ta’ eliġibbiltà għall-implimentazzjoni tal-miżuri għandu jkun minn Lulju 2020 sa Diċembru 2022 [(13)](#ntr13-C_2021101MT.01000101-E0013). Il-Kummissjoni ħadet inkunsiderazzjoni li l-proposta hija parti mit-tħejjija għal tmiem il-perjodu ta’ tranżizzjoni, li tibni fuq u tikkomplementa x-xogħol li sar mill-UE u l-Istati Membri fil-kuntest tal-miżuri ta’ tħejjija meħuda matul in-negozjati tal-Brexit [(14)](#ntr14-C_2021101MT.01000101-E0014). |

| | | |
| --- | --- | --- |
| | 16. | Jenħtieġ li l-perjodu ta’ eliġibbiltà jiffaċilita l-objettiv li r-RAB tintuża biex tappoġġa l-miżuri ta’ tħejjija u tgħin biex jittaffa l-impatt ekonomiku tal-ħruġ tar-Renju Unit. Madankollu, il-proposta ma tidentifikax b’mod ċar ir-raġunament għall-perjodu ta’ eliġibbiltà magħżul u lanqas ma teżamina l-adattezza tiegħu fir-rigward tal-objettivi ddikjarati. |

Kalkolu tal-prefinanzjament

| | | |
| --- | --- | --- |
| | 17. | Il-metodoloġija magħżula u applikata mill-Kummissjoni għall-kalkolu ta’ sehem l-Istati Membri mill-prefinanzjament hija bbażata fuq żewġ fatturi, il-kummerċ mar-Renju Unit u l-ħut maqbud fl-ilmijiet tar-Renju Unit. Permezz ta’ din il-metodoloġija, il-Kummissjoni għandha l-għan li tipproduċi l-aqwa stima tal-impatt tal-Brexit fuq l-Istati Membri rispettivi. Madankollu, meta jitqiesu l-ħafna inċertezzi li għadhom assoċjati mal-impatt tal-ħruġ tar-Renju Unit, inkluż il-moviment ta’ setturi ta’ attività ekonomiċi mir-Renju Unit lejn l-UE, hemm riskju li l-metodu ta’ allokazzjoni magħżul jista’ ma jirriflettix bis-sħiħ l-isponiment speċifiku tal-ekonomija ta’ Stat Membru. |

Eliġibbiltà tan-nefqa

| | | |
| --- | --- | --- |
| | 18. | Il-proposta tistabbilixxi li n-nefqa għandha tkun eliġibbli jekk issir u titħallas matul il-perjodu ta’ referenza [(15)](#ntr15-C_2021101MT.01000101-E0015). Hija tipprevedi wkoll li l-kontribuzzjonijiet mir-riżerva għandhom jieħdu l-forma ta’ rimborż tal-ispejjeż eliġibbli mġarrbin u mħallsin mill-Istati Membri fl-implimentazzjoni tal-miżuri [(16)](#ntr16-C_2021101MT.01000101-E0016). Fil-fehma tagħna, il-proposta tippermetti interpretazzjonijiet differenti dwar l-eliġibbiltà tan-nefqa. Għalhekk, jenħtieġ li jiġi ċċarat aktar li l-ispejjeż jenħtieġ li jiġġarrbu u jitħallsu fi żmien il-perjodu ta’ eliġibbiltà, kemm fil-livell tal-korpi maħtura kif ukoll f’dak tar-riċevituri finali. |

Metodoloġija tal-kampjunar

| | | |
| --- | --- | --- |
| | 19. | Il-proposta tagħti deskrizzjoni qasira tal-proċess għall-awditjar tal-miżuri ffinanzjati u tiddeskrivi l-metodoloġija tal-kampjunar korrispondenti [(17)](#ntr17-C_2021101MT.01000101-E0017). Fejn tippermetti metodu ta’ kampjunar mhux statistiku, il-proposta tiddikjara li l-unitajiet tal-kampjunar iridu jkopru ċertu proporzjon tal-popolazzjoni għas-sena kontabilistika. Billi l-awditu tal-miżuri ffinanzjati għandu jkopri l-perjodu ta’ eliġibbiltà kollu kemm hu, jiġifieri sentejn u nofs, ir-referenza għas-“sena kontabilistika” tidher inkonsistenti fi ħdan il-metodoloġija kumplessiva. |

Taxxa fuq il-valur miżjud

| | | |
| --- | --- | --- |
| | 20. | Skont il-proposta, ir-RAB ma tkunx tappoġġa t-taxxa fuq il-valur miżjud [(18)](#ntr18-C_2021101MT.01000101-E0018). Aħna nilqgħu l-approċċ propost għar-RAB li huwa f’konformità mar-rakkomandazzjoni, li ġiet espressa l-aħħar fl-analiżi rapida li wettaqna fl-2018 dwar kas speċifiku dwar ir-rimborż tal-VAT fil-qasam tal-Koeżjoni. Aħna rrakkomandajna li jiġi eskluż ir-rimborż tal-VAT lill-korpi pubbliċi mill-fondi tal-UE bħala mod kif jitnaqqas ir-riskju ta’ żbalji fl-infiq fil-qasam tal-Koeżjoni u jiġi żgurat użu aħjar tal-fondi tal-UE mill-perspettiva ta’ ġestjoni finanzjarja tajba [(19)](#ntr19-C_2021101MT.01000101-E0019). |

Dikjarazzjoni ta’ ġestjoni

| | | |
| --- | --- | --- |
| | 21. | Il-proposta tkun tirrikjedi li l-Istati Membri jippreżentaw dikjarazzjoni ta’ ġestjoni, l-opinjoni ta’ korp indipendenti tal-awditjar u rapport ta’ implimentazzjoni (il-paragrafu 8) bħala parti mill-applikazzjonijiet tagħhom għal kontribuzzjonijiet finanzjarji mir-RAB [(20)](#ntr20-C_2021101MT.01000101-E0020). Aħna nosservaw li l-mudell għad-dikjarazzjoni ta’ ġestjoni, stabbilit fl-Anness II għall-proposta, ma jipprevedix dikjarazzjoni, mill-persuna inkarigata mill-ġestjoni tar-RAB, biex jiġi kkonfermat il-funzjonament tajjeb tas-sistema ta’ kontroll. Din id-dikjarazzjoni hija meħtieġa mill-Artikolu 63(6)(c) tar-Regolament Finanzjarju. In-nuqqas ta’ tali dikjarazzjoni jkun jillimita l-aċċertament li tista’ tipprovdi d-dikjarazzjoni. Dan ikollu wkoll implikazzjonijiet għall-opinjoni tal-awditjar, li normalment tkun tivvaluta l-preċiżjoni tad-dikjarazzjoni. |

Rappurtar u evalwazzjoni

| | | |
| --- | --- | --- |
| | 22. | Skont il-proposta, il-Kummissjoni tkun twettaq evalwazzjoni tal-effettività, l-effiċjenza, ir-rilevanza, il-koerenza u l-valur miżjud tal-UE għar-RAB [(21)](#ntr21-C_2021101MT.01000101-E0021). Filwaqt li nirrikonoxxu li huwa importanti li jinstab il-bilanċ it-tajjeb bejn ir-rekwiżiti ta’ monitoraġġ u l-piż amministrattiv fuq l-Istati Membri, aħna nosservaw li l-applikazzjonijiet għal kontribuzzjonijiet finanzjarji jridu jinkludu valuri fuq l-indikaturi tal-output biss [(22)](#ntr22-C_2021101MT.01000101-E0022). Għalkemm dawn l-indikaturi tal-output jistgħu jitkejlu, kif ġie osservat qabel, huma jipprovdu biss informazzjoni limitata dwar jekk miżura kinitx effettiva fl-indirizzar tal-konsegwenzi negattivi tal-ħruġ tar-Renju Unit [(23)](#ntr23-C_2021101MT.01000101-E0023). Barra minn hekk, il-proposta ma tirrikjedix li l-Istati Membri jistabbilixxu miri għall-indikaturi msemmija qabel, li se tagħmilha saħansitra aktar diffiċli li tiġi pprovduta valutazzjoni sinifikanti tal-effettività tar-RAB. |

| | | |
| --- | --- | --- |
| | 23. | Skont il-Linji Gwida għal Regolamentazzjoni Aħjar, riżultati robusti u affidabbli jistgħu jinkisbu biss permezz ta’ evalwazzjonijiet oġġettivi indipendenti [(24)](#ntr24-C_2021101MT.01000101-E0024). Filwaqt li l-proposta tipprevedi evalwazzjoni sħiħa tar-RAB, li twassal għal rapport li għandu jiġi ppreżentat lill-Parlament Ewropew u lill-Kunsill sat-30 ta’ Ġunju 2027, hija ma tiddikjarax b’mod espliċitu li l-evalwazzjoni tkun indipendenti. |

Din l-Opinjoni ġiet adottata mill-Qorti tal-Awdituri fil-Lussemburgu, fil-laqgħa tagħha tal-25 ta’ Frar 2021.

Għall-Qorti tal-Awdituri

Klaus-Heiner LEHNE

Il-President

---

[(1)](#ntc1-C_2021101MT.01000101-E0001)  [ĠU L 193, 30.7.2018, p. 1](http://publications.europa.eu/resource/oj/JOL_2018_193_R_TOC).

[(2)](#ntc2-C_2021101MT.01000101-E0002)  [ĠU C 384 I, 12.11.2019, p. 1](http://publications.europa.eu/resource/oj/JOC_2019_384_I_TOC).

[(3)](#ntc3-C_2021101MT.01000101-E0003)  [ĠU L 444, 31.12.2020, p. 14](http://publications.europa.eu/resource/oj/JOL_2020_444_R_TOC).

[(4)](#ntc4-C_2021101MT.01000101-E0004)  L-Anness I għall-proposta.

[(5)](#ntc5-C_2021101MT.01000101-E0005)  It-Trattat dwar il-Funzjonament tal-Unjoni Ewropea, l-Artikolu 322(1)(a).

[(6)](#ntc6-C_2021101MT.01000101-E0006)  Il-Parlament Ewropew — D300288 (20.1.2021).

[(7)](#ntc7-C_2021101MT.01000101-E0007)  Il-Kunsill — SGS 21/000201 (20.1.2021).

[(8)](#ntc8-C_2021101MT.01000101-E0008)  L-Artikolu 9 tal-proposta.

[(9)](#ntc9-C_2021101MT.01000101-E0009)  L-Artikolu 7(4): “B’deroga mill-paragrafi 5, 6 u 7 tal-Artikolu 63 tar-Regolament Finanzjarju, id-dokumenti msemmija f’dawk id-dispożizzjonijiet għandhom jiġu ppreżentati darba, skont l-Artikolu 10 ta’ dan ir-Regolament.”

[(10)](#ntc10-C_2021101MT.01000101-E0010)  L-Artikolu 5 tal-proposta.

[(11)](#ntc11-C_2021101MT.01000101-E0011)  L-Artikolu 13(1) tal-proposta.

[(12)](#ntc12-C_2021101MT.01000101-E0012)  L-Artikolu 13(4) tal-proposta.

[(13)](#ntc13-C_2021101MT.01000101-E0013)  L-Artikoli 2(1) u 5(2) tal-proposta.

[(14)](#ntc14-C_2021101MT.01000101-E0014)  Il-Premessa 7 tal-proposta.

[(15)](#ntc15-C_2021101MT.01000101-E0015)  L-Artikolu 5(2) tal-proposta.

[(16)](#ntc16-C_2021101MT.01000101-E0016)  L-Artikolu 7(2) tal-proposta.

[(17)](#ntc17-C_2021101MT.01000101-E0017)  L-Artikolu 13(4) tal-proposta.

[(18)](#ntc18-C_2021101MT.01000101-E0018)  L-Artikolu 6(a) tal-proposta.

[(19)](#ntc19-C_2021101MT.01000101-E0019)  Analiżi rapida dwar każ speċifiku: “Rimborż tal-VAT fil-qasam tal-Koeżjoni — użu tal-fondi tal-UE li huwa suxxettibbli għall-iżbalji u li mhuwiex ottimu”, Novembru 2018.

[(20)](#ntc20-C_2021101MT.01000101-E0020)  L-Artikolu 10(1)(2) tal-proposta.

[(21)](#ntc21-C_2021101MT.01000101-E0021)  L-Artikolu 16 tal-proposta.

[(22)](#ntc22-C_2021101MT.01000101-E0022)  L-Anness II tal-proposta.

[(23)](#ntc23-C_2021101MT.01000101-E0023)  Ir-Rapport tal-Qorti Ewropea tal-Awdituri dwar il-prestazzjoni tal-baġit tal-UE — Status fi tmiem l-2019, il-paragrafu 4.19: “L-indikaturi tal-output għandhom rabta diretta mal-attivitajiet iffinanzjati mill-baġit tal-UE, iżda ftit li xejn jipprovdu informazzjoni dwar il-progress lejn l-ilħuq tal-objettivi ta’ politika”.

[(24)](#ntc24-C_2021101MT.01000101-E0024)  SWD(2017) 350 final tas-7 ta’ Mejju 2017, p. 53.

---